Dan Jørgensen (S), 2024-05-31:
Tak for ordet, og helt oprigtig stor tak også for at indkalde til den her forespørgselsdebat.
Det er en meget, meget alvorlig situation, vi skal drøfte i dag.
Selv om vi tit har lejlighed til at gøre det med hinanden på ordførermøder og i andet regi, synes jeg også, det er værd at gøre her i Folketingssalen, så tak for det.
Lad mig starte med at understrege, at regeringen gentagne gange har fordømt Hamas' terrorangreb den 7. oktober og opfordret til en øjeblikkelig løsladelse af gidslerne.
Regeringen har ligeledes siden krigens start understreget begge parters forpligtelse til at overholde folkeretten, herunder den humanitære folkeret.
Den humanitære situation i Gaza er fortsat katastrofal med mere end 36.000 dræbte og 81.000 sårede.
Det er en situation, som bekymrer og berører både regeringen og mig dybt.
Som følge af konflikten og den manglende nødhjælp bliver den ekstreme fødevaremangel mere akut dag for dag.
Omkring 1,1 millioner mennesker er ramt af katastrofale niveauer af sult, og Gaza er på kanten af hungersnød.
Ifølge FN skønnes mere end 50.000 børn at være akut underernærede, og flere børn er desværre døde som følge heraf.
Det er fuldstændig hjerteskærende, og vi skal fortsat presse hårdt på, for at de civile modtager den nødhjælp og den beskyttelse, der er akut behov for.
Fødevareanalysenetværket IPC advarede allerede i marts om en nært forestående hungersnød i det nordlige Gaza med risiko for spredning til resten af Gaza frem mod medio juli, såfremt den humanitære situation ikke blev forbedret og en landoffensiv i Rafah blev gennemført.
Det er derfor dybt bekymrende, at Israel på trods af gentagne advarsler fra det internationale samfund, herunder USA, men også Danmark og EU, alligevel er i færd med en militær operation i det pågældende område.
Det har potentielt set store humanitære omkostninger og øger ifølge FN risikoen for den hungersnød, som IPC advarede om allerede i marts.
Som følge af Israels militæroperationer er knap 1 million mennesker blevet fordrevet på ny uden sikkerhed og adgang til basale ydelser såsom mad, vand og medicin.
I det nordlige Gaza er kamphandlingerne ligeledes blevet intensiveret og har indtil videre ført til, at omkring 100.000 mennesker yderligere er blevet fordrevet.
Det altoverskyggende humanitære problem er, at der ikke kommer nok nødhjælp ind i Gaza.
Siden den 6. maj, hvor Israels militæroperationer tog til i styrke, bl.a. i Rafah, er den humanitære adgang drastisk forværret og nærmest gået i stå.
Ifølge FN er der siden den 6. maj i gennemsnit kommet ca. 58 lastbiler ind i Gaza om dagen sammenlignet med 169 lastbiler om dagen i april og 500 lastbiler om dagen før den 7. oktober.
De igangværende militæroperationer og lukningen af centrale grænseovergange har også betydet, at FN's fødevareprogram WFP ikke har været i stand til at få nødhjælp ind gennem Rafahgrænseovergangen i syd.
Langt størstedelen af nødhjælpen, omkring 90-95 pct., til Gaza er hidtil kommet igennem den overgang.
Senest har WFP oplyst, at deres fødevare- og brændstoflagre vil løbe tør i løbet af ganske få dage.
Den 21. maj rapporterede UNRWA ligeledes om, at de var nødsaget til at suspendere fødevaredistributionen i Rafah på grund af manglende forsyninger og sikkerhed.
Der har også været store problemer med at distribuere nødhjælpen inde i Gaza, særlig adgangen til det nordlige Gaza har været stærkt udfordret, bl.a. på grund af den volatile sikkerhedssituation, manglende israelske tilladelser og manglende sikkerhed for humanitære aktører.
I det nordlige Gaza åbnede Israel for nylig flere grænseovergange og styrkede infrastrukturen fra syd mod nord.
Dette er selvfølgelig positivt, men desværre stadig langtfra nok til at sikre tilstrækkelig humanitær adgang til bare at imødekomme de allermest basale behov.
De seneste meldinger er, at en af de grænseovergange nu igen er blevet lukket.